„MOŽNO SPRÍSTUPNIŤ“

Návrh princípov právneho oddelenia činností spojených s prevádzkovaním distribučnej sústavy v spoločnosti Stredoslovenská energetika, a.s.

I.        Úvod

Povinnosť realizovať oddelenie činností spojených s prevádzkovaním distribučnej sústavy v prípade prevádzkovateľa distribučnej sústavy, ktorý je súčasťou tzv. vertikálne integrovaného podniku vyplýva z európskej aj národnej legislatívy (smernica Európskeho parlamentu a Komisie 2003/54/ES o spoločných pravidlách vnútorného trhu s elektrinou, ako aj súvisiaci zákon č. 656/2004 Z.z. o energetike a o zmene niektorých zákonov). Právna norma zakotvujúca povinnosť oddelenia činností spojených s prevádzkovaním distribučnej sústavy v prípade prevádzkovateľa distribučnej sústavy, ktorý je súčasťou tzv. vertikálne integrovaného podniku od ostatných činností nesúvisiacich s distribúciou elektriny je v Slovenskej republike účinná od 1. júla 2007. Realizácia oddelenia týchto činností je v spoločnosti Stredoslovenská energetika, a.s. („SSE, a.s.“) pripravená tak,  aby zákonná požiadavka nezávislosti rozhodovacích mechanizmov vo vzťahu k činnostiam spojených s distribúciou elektriny a rozhodovacích mechanizmov týkajúcich sa ostatných činností nesúvisiacich s distribúciou elektriny bola v plnom rozsahu funkčná k uvedenému dátumu.

Požiadavka oddelenia činností spojených s prevádzkovaním distribučnej sústavy v prípade prevádzkovateľa distribučnej sústavy, ktorý je súčasťou tzv. vertikálne integrovaného podniku (t.j. podniku, ktorého vzájomný vzťah s prevádzkovateľom distribučnej sústavy umožňuje prostredníctvom výkonu vlastníckych, užívacích, hlasovacích alebo iných práv uplatňovať rozhodujúci vplyv na  takéhoto prevádzkovateľa) od ostatných činností nesúvisiacich s distribúciou elektriny neznamená povinnosť oddelenia vlastníctva distribučnej sústavy od vlastníctva ostatných aktív vertikálne integrovaného podniku, znamená však povinnosť zabezpečiť faktické právne oddelenie (t.j. inštitucionálne a personálne) rozhodovacích mechanizmov týkajúcich sa prevádzkovania distribučnej sústavy a výkonu ostatných činností nesúvisiacich s distribúciou elektriny.

Uvedená požiadavka oddelenia činností spojených s prevádzkovaním distribučnej sústavy sa v predkladanom návrhu napĺňa tým, že dochádza k vytvoreniu stopercentnej dcérskej spoločnosti SSE, a.s., na ktorú prechádza výkon všetkých činností spojených s distribúciou elektriny ako i s týmito činnosťami súvisiaceho majetku (aktív nevyhnutných na prevádzkovanie distribučnej sústavy) s cieľom vytvorenia nezávislého prevádzkovateľa distribučnej sústavy v súlade so zákonom o energetike a zákonom o regulácii sieťových odvetví..

V spoločnosti SSE-D, a.s. bude rozhodovacia právomoc orgánov SSE, a.s. (predstavenstva SSE, a.s. vykonávajúceho  pôsobnosť valného zhromaždenia SSE-D, a.s. a dozornej rady SSE, a.s. schvaľujúcej okrem iného strategický plán dcérskej distribučnej spoločnosti SSE-D, a.s.) obmedzená na zákonom povolený rozsah – t.j. na schvaľovanie základných strategických rozhodnutí a finančných ukazovateľov, nie však na rozhodovanie vo veciach každodennej prevádzky distribučnej sústavy.

II.	Spôsob realizácie právneho oddelenia  

Základné zásady návrhu realizácie oddelenia sú nasledovné:

1.	Oddelenie činností spojených s prevádzkovaním distribučnej sústavy SSE, a.s.

Oddelenie činností spojených s prevádzkovaním distribučnej sústavy SSE, a.s. bude realizované prostredníctvom vytvorenej stopercentnej dcérskej spoločnosti Stredoslovenská energetika – Distribúcia, a.s., do ktorej SSE, a.s. vloží časť podniku s aktívami nevyhnutnými na prevádzkovanie distribučnej sústavy.
 
Na úrovni spoločnosti Stredoslovenská energetika – Distribúcia, a.s. budú zabezpečované činnosti spojené s prevádzkovaním distribučnej sústavy, ako napr. dispečerské riadenie distribučnej sústavy, distribučné zákaznícke služby, distribučný controlling, správa distribučnej sústavy a riadenie distribučných sústav ako aj súvisiacich aktív.

           S oddelením činností súvisí aj prechod zodpovedajúceho počtu a štruktúry  zamestnancov SSE, a.s. do vytvorenej spoločnosti.

Už od roku 2005 sa v SSE, a.s. uplatňuje systém účtovného unbundlingu. Zároveň je v SSE, a.s. zavedený aj tzv. Compliance program ktorý zabezpečuje informačné oddelenie distribúcie od obchodu. Vykonaním právneho unbundlingu k 01. januáru 2007 budú tieto princípy odčlenenia v rámci vertikálne integrovaného podniku ešte viac posilnené. 

Po uskutočnení unbundlingu bude SSE-D, a.s. objednávať mnohé služby externe. Ako príklad možno uviesť služby právne, marketingové, resp. služby na úseku ľudských zdrojov. Dcérska spoločnosť SSE-D, a.s. bude mať vzhľadom na nezávislosť manažmentu spoločnosti SSE, a.s. plné právo ako aj povinnosť objednávať tieto služby čo možno najvýhodnejšie. Materská spoločnosť ponúkajúca poskytovanie takýchto služieb bude kontrahovaná len v tom prípade, ak bude jej ponuka najvýhodnejšia. 

2. 	Presun aktív a pasív súvisiacich s prevádzkovaním distribučnej sústavy do SSE-D, a.s. prostredníctvom nepeňažného vkladu do základného imania SSE-D, a.s.

Rozsah odčleňovaného majetku a záväzkov vychádza z navrhovanej organizačnej štruktúry  spoločnosti SSE-D, a.s. a bol stanovený na základe ich priradenia k jednotlivým organizačným úsekom zabezpečujúcim distribučné činnosti a prevádzkovanie distribučnej sústavy.

Pre účely odčlenenia prostredníctvom nepeňažného vkladu do základného imania spoločnosti SSE-D, a.s. tak došlo k vyčleneniu časti podniku SSE, a.s. a jeho oceneniu znaleckou organizáciou – Ústavom súdneho inžinierstva pri Žilinskej univerzite.

3. 	Zúčtovanie majetku a dividendová politika

V súvislosti s navrhovaným odčlenením majetku a záväzkov súvisiacich s distribučnou činnosťou do SSE-D, a.s. prostredníctvom nepeňažného vkladu časti podniku do jej základného imania dochádza k preceneniu vkladaných aktív - a to v dôsledku rozdielu medzi účtovnou hodnotou, ako historickou hodnotou vkladaných aktív a ich reálnou hodnotou vychádzajúcou zo znaleckého ocenenia  časti podniku vkladaného do základného imania SSE-D, a.s..

Tento rozdiel je zúčtovaný ako zisk z transakcie „vklad časti podniku“ v individuálnej účtovnej závierke SSE, a.s. zostavenej podľa medzinárodných účtovných štandardov IAS/ IFRS.

Tento zisk nie je predmetom zdanenia daňou z príjmov a nie je podložený reálnou tvorbou peňažných tokov.

V dôsledku vkladu časti podniku SSE, a.s. do základného imania dcérskej spoločnosti SSE-D, a.s. dôjde k jednoročnému výpadku dividend z dcérskej spoločnosti SSE-D, a.s., ktorý navrhuje spoločnosť SSE, a.s. doplniť zo zisku z transakcie „vklad časti podniku“. Týmto bude zabezpečené rovnomerné vyplácanie štandardných dividend  v zmysle prijatého strategického plánu SSE, a.s. na roky 2006-2008 a dividendová politika nebude ovplyvnená samotným oddelením. V súvislosti s jednoročným výpadkom dividend z dcérskej spoločnosti nepredpokladá spoločnosť SSE, a.s. čerpanie prostriedkov na výplatu dividend akcionárom z úveru, ale je schopná zabezpečiť tieto prostriedky z cash-flow spoločnosti.  

Výška dosahovaných ziskov bude závisieť od nastavenia regulačného rámca pre regulovanú činnosť. Oddelenie bude mať vplyv len na spôsob tvorby tohto zisku, nakoľko podstatná časť zisku SSE, a.s. pochádza z regulovanej činnosti – distribúcie elektrickej energie, ktorá sa presunie v rovnakom rozsahu na úroveň stopercentnej dcérskej spoločnosti SSE-D, a.s..

4.	Naplnenie zákonnej požiadavky oddelenia činností súvisiacich  s prevádzkovaním distribučnej sústavy od ostatných činností a vzájomnej nezávislosti príslušných rozhodovacích mechanizmov

Podstata právnej požiadavky oddelenia činností spojených s prevádzkovaním distribučnej sústavy od činností, ktoré nesúvisia s distribúciou v prípade prevádzkovateľa distribučnej sústavy, ktorý je súčasťou vertikálne integrovaného podniku, spočíva v nezávislosti prevádzkovateľa distribučnej sústavy pokiaľ ide o rozhodovanie týkajúce sa riadenia distribučnej sústavy. Nezávislosť prevádzkovateľa distribučnej sústavy, ktorý je súčasťou vertikálne integrovaného podniku je požadovaná z hľadiska právnej subjektivity, formy, organizácie a rozhodovania. Prostredníctvom tejto nezávislosti má byť dosiahnutá objektívnosť rozhodovania vo vzťahu k prevádzke distribučnej sústavy bez jednostranného a diskriminujúceho zvýhodňovania dodávateľa elektriny ako vertikálne integrovaného podniku na úkor iných dodávateľov elektriny.

Zákon č. 656/2004 Z. z. o energetike a o zmene niektorých zákonov implementujúci požiadavky smernice 2003/54/ES o spoločných pravidlách vnútorného trhu s elektrinou ustanovuje v § 25 ods. 3 povinnosť prevádzkovateľa distribučnej sústavy zabezpečiť personálne oddelenie rozhodovania o riadení distribučnej sústavy od riadenia činnosti výroby, prenosu a dodávky elektriny vertikálne integrovaného podniku, ako aj prijať opatrenia, ktoré zabezpečia nezávislé konanie osôb zodpovedných za riadenie distribučnej sústavy. Zároveň zákon ustanovuje požiadavku stanovenia nezávislosti výkonu rozhodovacích práv, ktoré sa viažu k majetku potrebnému na prevádzkovanie, údržbu alebo rozvoj distribučnej sústavy od výkonu rozhodovacích práv, ktoré sa týkajú iného majetku vertikálne integrovaného podniku. Zákon však v tejto súvislosti umožňuje vytvorenie vhodných mechanizmov, ktorými sa zabezpečí ochrana majetku de facto vo vlastníctve vertikálne integrovaného podniku – napr. prostredníctvom schvaľovania finančného plánu prevádzkovateľa distribučnej sústavy alebo určovania miery zadĺženia prevádzkovateľa distribučnej sústavy na úrovni vertikálne integrovaného podniku.

Uvedené zákonné požiadavky sú v predkladanom návrhu riešené v základných korporačných dokumentoch oboch spoločností – t.j. v návrhoch nových stanov SSE, a.s. ako aj stanov SSE-D, a.s.. Úplné znenia návrhov stanov oboch spoločností zohľadňujúcich rozhodovacie mechanizmy a vzťahy oboch spoločností po uskutočnení právneho oddelenia v zmysle zákonných požiadaviek tvoria prílohu tohto materiálu. Návrhy oboch stanov zabezpečujú, že pokiaľ ide o rozhodovanie orgánov spoločnosti SSE, a.s. vo vzťahu k spoločnosti SSE-D, a.s. týkajúce sa oddelených činností, striktne sa zohľadňuje princíp unbundlingu - právneho oddelenia prevádzkovania distribučnej sústavy.

Pokiaľ ide o personálne vzťahy na úrovni managementu dcérskej spoločnosti SSE-D, a.s. generálny riaditeľ spoločnosti plne zodpovedá za riadenie spoločnosti. V zmysle príslušných ustanovení stanov SSE-D, a.s. menuje generálneho riaditeľa a členov výkonného vedenia predstavenstvo SSE-D, a.s.. Predstavenstvo SSE-D, a.s. je nezávislé od rozhodovania zakladateľa a v zmysle Obchodného zákonníka jeho členovia v plnej miere zodpovedajú za správnosť a legálnosť všetkých právnych úkonov ktoré vykonávajú.

5.	Časový harmonogram realizácie oddelenia  

Účinnosť  zvýšenia základného imania spoločnosti SSE-D, a.s. sa navrhuje k 1. januáru 2007.

Vypracovanie a schválenie strategického plánu spoločnosti SSE-D, a.s. je predpokladané bezodkladne po schválení a zverejnení regulačného rámca platného na nasledujúce regulačné obdobie zo strany Úradu pre reguláciu sieťových odvetví – t.j. v priebehu októbra 2006.

Súčasťou procesu unbundlingu je aj schválenie dodatku akcionárskej zmluvy uzavretej dňa 25. júna 2002 medzi E.D.F. INTERNATIONAL a Slovenskou republikou zastúpenou Ministerstvom hospodárstva SR a Fondom národného majetku Slovenskej republiky („Akcionárska zmluva“) zabezpečujúcich rovnaký rozsah akcionárskych práv slovenskej strany nielen vo vzťahu k SSE, a.s. ale aj vo vzťahu k SSE-D, a.s.. V súlade s dohodou dosiahnutou s francúzskym akcionárom SSE, a.s. sa preto navrhuje podmieniť účinnosť navrhovaného nepeňažného vkladu časti podniku SSE, a.s. do spoločnosti SSE-D, a.s.  schválením jednak strategického plánu (nakoľko od podoby strategického plánu závisí konkrétny rozsah kontrolných právomocí dozornej rady SSE-D, a.s. pri schvaľovaní nakladania s majetkom potrebným na prevádzkovanie, údržbu alebo rozvoj distribučnej sústavy spôsobom, ktorý nebol upravený v strategickom pláne) a jednak dodatku k Akcionárskej zmluve, na základe ktorého dôjde k rozšíreniu práv a povinností akcionárov SSE, a.s. aj vo vzťahu k SSE-D, a.s. v identickom rozsahu. 

Navrhuje sa účinnosť uznesenia valného zhromaždenia SSE, a.s., ktorým sa schvaľuje vklad časti podniku do SSE-D, a.s. a súvisiacich uznesení podmieniť týmito dvoma skutočnosťami – t.j. schválením strategického plánu a dodatku k Akcionárskej dohode vyššie uvedeného obsahu. V zmysle navrhovaného uznesenia v prípade, že k ich schváleniu nedôjde najneskôr do 1. novembra 2006, uznesenie valného zhromaždenia SSE, a.s. o schválení nepeňažného vkladu stratí účinnosť.